În plus, dacă mai adaug că fiecare lemur, în măsura în care e particulă, în aceeași măsură e și undă, situația bate în confuzie, fiindcă întrebarea pe care nu o poți ocoli este: care e acea instanță din cauza căreia particulele apar și dispar, dar nu oricum, ci avînd o masă, o sarcină și un spin? Cu alte cuvinte, cine se joacă cu cantități cuantice ca din ele să iasă, ca dintr-un joben magic, mase, sarcini și spini? Ce se află acolo, pe fundul albiei materiei, ca din ea să sară lemurii? Și iată cea de-a patra surpriză: fizicienii sînt siliți să postuleze o calitate de fundal căreia îi spun „cîmp primordial “, o stihie înzestrată cu puterea de a conferi mase, sarcini și mișcări de spin.